HU Az Európai Unió Hivatalos Lapja L 272/8

A BIZOTTSÁG 969/2014/EU RENDELETE

(2014. szeptember 12.)

az 1333/2008/EK európai parlamenti és tanácsi rendelet II. mellékletének a kalcium-aszkorbát (E 302) és a nátrium-alginát (E 401) bizonyos feldolgozatlan gyümölcsben és zöldségben való használata tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználásuk feltételeit.

(2) Az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően az élelmiszer-adalékanyagok uniós jegyzékének naprakésszé tétele a Bizottság kezdeményezésére vagy kérelemre történhet.

(3) 2012. november 12-én kérelmet nyújtottak be a Bizottsághoz a kalcium-aszkorbát (E 302) és a nátrium-alginát (E 401) egyes fogyasztásra kész, előrecsomagolt, hűtött, feldolgozatlan gyümölcsökben és zöldségekben fényezőanyagként való használatára, és a Bizottság az 1331/2008/EK rendelet 4. cikke értelmében a tagállamok számára hozzáférhetővé tette a kérelmet.

(4) Egyre növekszik a kereslet a frissen darabolt gyümölcsök és zöldségek iránt, főként mivel azonnal fogyasztható termékek és fogyasztásuk jótékony az egészségre nézve.

(5) A fogyasztásra kész, előrecsomagolt, hűtött, feldolgozatlan gyümölcsök és zöldségek olyan zöldségek és gyümölcsök, amelyeket hámozás, és/vagy feldarabolás előtt megmosnak, és/vagy eltávolítják torzsájukat, majd becsomagolják és hűtve tárolják őket. A gyümölcsök és zöldségek egyes összetevői oxigén vagy fény hatására romlásnak indulhatnak. A hámozás, és/vagy darabolás, és/vagy a torzsa eltávolítása következtében a zöldségek és gyümölcsök belsejét oxigén és fény éri. A zöldség és gyümölcs szöveteinek károsodása számos olyan fiziológiai zavart okozhat, mint az oxidáció, a barnulás stb., amely csökkenti az említett élelmiszerek tápértékét, és ezért azokat minimálisra kell csökkenteni.

(6) Technológiai indokai vannak egyes fogyasztásra kész, előrecsomagolt, hűtött, feldolgozatlan gyümölcsökben és zöldségekben a kalcium-aszkorbát (E 302) és a nátrium-alginát (401) használatának. Ezek az adalékanyagok egymással kombinálva ehető zselét képeznek, amely a gyümölcs és a zöldség felületén vékony védőréteget képez, valamint az oxigén és nedvesség előtt fizikai akadályt képez, csökkenti a gyümölcsök és zöldségek nedvedzését és felszíni száradását. Ennek eredményeképp a fiziológiai károsodás is csökken, és ezáltal a gyümölcs és zöldség tápértéke is megmarad. A zselé tehát segít jobban és tovább megőrizni ezeket a zöldségeket és gyümölcsöket.

(7) A kalcium-aszkorbát (E 302) és a nátrium-alginát (E 401) fényezőanyagként való használata révén a fogyasztásra kész, előrecsomagolt, hűtött, feldolgozatlan gyümölcsök és zöldségek eltarthatósági ideje alatt jobban meg lehet őrizni a zöldségek és gyümölcsök minőségét, ezáltal fokozni lehet az ilyen termékek hozzáférhetőségét és piacra jutását.

(8) A kalcium-aszkorbát (E 302) és a nátrium-alginát (E 401) az adalékanyagok azon csoportjához tartoznak, amelyekre nincs meghatározva megengedhető napi bevitel (3). Ebből következik, hogy a kívánt technológiai hatás eléréséhez szükséges szinten nem jelentenek veszélyt.

(9) Az 1331/2008/EK rendelet 3. cikke (2) bekezdésének alapján a Bizottság kikéri az Európai Élelmiszerbiztonsági Hatóság véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítések valószínűsíthetően nem gyakorolnak hatást a közegészségre. Mivel a kalcium-aszkorbát (E 302) és a nátrium-alginát (E 401) fényezőanyagként való használata a fogyasztásra kész, előrecsomagolt, hűtött, feldolgozatlan gyümölcsökben és zöldségekben az említett jegyzék olyan frissítését jelenti, amely valószínűsíthetően nem gyakorol hatást az emberi egészségre, ezért nem szükséges kikérni az Európai Élelmiszerbiztonsági Hatóság véleményét.

(10) Az 1333/2008/EK rendelet II. melléklete értelmében a kalcium-aszkorbát (E 302) már engedélyezett a 04.1.2. Hámozott, darabolt és aprított gyümölcs és zöldség kategórián belül, „kizárólag: fogyasztásra kész, előrecsomagolt, hűtött, feldolgozatlan gyümölcs és zöldség, valamint előrecsomagolt, feldolgozatlan és hámozott burgonya” esetén.

(11) Következésképpen helyénvaló a 1333/2008/EK rendelet II. melléklete 04.1.2. Hámozott, darabolt és aprított gyümölcs és zöldség kategóriáján belül a nátrium-alginát (E 401) fényezőanyagként való, 2 400 mg/kg koncentrációt meg nem haladó, kizárólag a kalcium-aszkorbáttal (E 302) együtt a 800 mg/kg koncentrációt meg nem haladó, ehető zseléként való használatának engedélyezése.

(12) A fentiek alapján az 1333/2008/EK rendelet II. mellékletét ennek megfelelően módosítani kell.

(13) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

ELFOGADTA EZT A RENDELETET:

1. cikk

Az 1333/2008/EK rendelet II. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2014. szeptember 12-én. a Bizottság részéről az elnök José Manuel BARROSO

(1) HL L 354., 2008.12.31., 16. o.

(2) Az Európai Parlament és a Tanács 2008. december 16-i 1331/2008/EK rendelete az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.)

(3) A Bizottság jelentése: Élelmiszer-adalékok étrendi bevitele az Európai Unióban (Report from the Commission on Dietary Food Additive Intake in the European Union), COM(2001) 542 végleges.